નડિયાદ નગરમાં વરસાદી પાણીના નિકાલ માટે કાંસ આવેલા છે. આ કાસની સફાઇ સામાન્ય રીતે વરસાદ પહેલા કરવામાં આવતા હોય છે. નડિયાદ નગરનો આકાર ઉંધી રકાબી જેવો છે. જેથી આ કાંસને જો સાફ કરવામાં ના આવે તો પાણીનો નિકાલ થઇ શકે નહી તેમજ આ પાણી ભરાઇ જવાની શક્યતા રહેલી છે. પાલિકા દ્વારા પ્રિમોન્સુન પ્લાન હેઠળ આ કામગીરી કરતા હોય છે. પરંતુ પ્રથમ વરસાદ થતાની સાથે જ આ તમામ પ્રિમોન્સૂન પ્લાનની પોલ ખુલી ગઇ હતી. વરસાદને કારણે પૂર્વ અને પશ્ચિમ વિસ્તારને જોડતા ચારેય ગરનાળાઓ પાણીથી ભરાઇ ગયા હતા. તેમજ તેના પાણીનો નિકાલ પણ કલાકો સુધી થઇ શક્યો ન હતો. જેના કારણે સ્થાનિક નગરજનો અને વાહનચાલકોને ભારે હાલાકીનો સામનો કરવો પડ્યો હતો. આમ સામાન્ય પ્રજાજનોને પાલિકાના અધિકારીઓને કારણે મુશકેલીનો સામનો કરવો પડ્યો હતો. જેથી આ માટે જવાબદાર નગરપાલિકાના મુખ્ય ઇજનરે કેતનભાઇ શાહ તથા ડ્રેનેજ શાખાના આસિસ્ટટન્ટ ઇજનેર સી.ડી.વાઘેલાને કારણદર્શક નોટિસ ફટકારી છે. સાથે સાથે આ કાંસોની સફાઇ કયા કારણોસર કરવામાં આવી નથી. તે બાબતનો ખુલાસો માંગવામાં આવ્યો છે. આગામી ત્રણ દિવસમાં આ અંગેનો ખુલાસો રજૂ કરવા આદેશ કરાયો છે. જો તે મુજબનો જવાબ રજૂ કરવામાં નહીં આવે તો, તેઓની સામે કાયદેસરની કાર્યવાહી કરાશે. તેમ પાલિકા ચીફ ઓફિસરે જણાવ્યું હતું.